浦江書院中
作者：鄭剛中
朝代：宋

paragraphs: 弱雲障陰黑，疏雨弄纖細。
寒燈不生花，庭戶起愁吹。
蟲話已停聲，夜半亦何啻。
失手置書卷，撫心自驚悸。
念此十年間，分明隨夢寐。
一從雙鶴飛，顧影亦顦悴。
病添女子愁，貧喪丈夫志。
遠去松楸旁，團聚類兒戲。
千金買卜龜，所用良失計。
孤悲愈綢繆，萬感集腸胃。
捲被拂空床，斑斑落清淚。